
Külföldi személyek földtulajdon-szerzése Magyarországon

A köztudatba új földtörvényként beépülő, 2013. évi CXXII. törvényt a mező-és erdőgazdasági földek forgalmáról már megalkotásakor éles bírálatok érték a szakmai és politikai paletta majd’ minden oldaláról. Egyesek a kiváló minőségű magyar termőföld külföldi tulajdonba kerülését, mások a rendelkezési jog jelentős korlátozását rótták fel a megalkotott jogszabálynak. A viharos fogadtatás és a téma specialitása miatt a tájékozott emberben is kérdőjelek merülhetnek fel az új szabályozás megítélését és gyakorlati megvalósulását illetően. Az új földtörvény kettős elvárásnak próbál eleget tenni: egyszerre kell megfelelnie az Európai Unió szabadpiaci normáinak és megvédenie a hazai termőföldeket és a magyar gazdák érdekeit. Dolgozatomban a külföldi személyek földtulajdonhoz jutását vizsgálom a szabályozás erre vonatkozó releváns részeinek bemutatásával. Kutatásom célja nem csupán az egyes tulajdonszerzési feltételek ismertetése, hanem az új földforgalmi szabályozásnak mintául szolgáló külföldi gyakorlat elemzése, és az átvétel társadalmi-gazdasági okainak megfejtése. Vizsgálódásaim során következtetéseket vontam le ezzel kapcsolatban, amiket a dolgozatban vázolok is. Az új földforgalmi szabályozás sikerét egyelőre csak a jövő mondhatja meg, azonban a magyar regulának mintául szolgáló tulajdonszerzési feltételek tőlünk nyugatra már bizonyították alkalmasságukat. Meglátásom szerint európai mértékkel nézve is szigorú, a termőföld védelmét elsődlegesnek tekintő agrártörvények születtek. Dolgozatom záró részében összegzem a külföldi személyek földtulajdon-szerzésének előnyeit és hátrányait, vázolom a jogi személyek tulajdonszerzésének jelenlegi problémáját és több javaslattal is előállok.
Végső konklúzióként leírom, hogy az említett kritikák egy részét már önmagukban hibásnak tartom, ugyanis miért lenne az baj, ha dán, olasz vagy angol gazdák hazánkban kezdenének a föld műveléséhez, magas szintű termelési technikáikat magukkal hozva? Véleményem szerint az állampolgárság kérdése másodlagos, a hangsúlynak sokkal inkább a spekulációs törekvések megakadályozásán kellene lennie, a mezőgazdasági termelés hatékonyságát ugyanis csak a kiegyensúlyozott birtokviszonyok szolgálhatják.



